C-grupi kindel soosik on loomulikult USA, kes peaks kõik vastased kindlalt alistama. Kui seda ei tehta, tekivad küsimused nende edasise võimekuse osas, eriti silmas pidades oodatud kullamatši Hispaaniaga.
#000000
USA järel läheb seega ülejäänud edasipääsukohtadele tõeliseks madinaks, kus nelja hulka võivad tulla kõik. Nime poolest tundub Türgi seltskonnast kõige kõvem, aga tegelikkuses on nad pärast 2010. aasta koduse MMi hõbedat vajutud tippudest järjestkaugemale. Eelmise aasta EMil teeniti vaid üks võit ja piirduti 17. kohaga. Rohkete puudujate tõttu, kelle seas on NBA mehed Ersan Ilyasova ning Enes Kanter, pole koosseis üldsegi hirmuäratav ja ka kontrollmängudes on esinetud kahvatult.
#000002
Viimase aja tulemuste põhjal võib teise koha favoriidiks pidada Soomet (kahel EMil järjest 9.) ja Ukrainat (viimase EMi 6.). Mõlema puhul võib muidugi küsida, kas tegu oli eneseületamise või nende tegeliku tasemega. Kontrollmängudes kogusid mõlemad rohkem kaotusi kui võite, aga vastased olid üldjuhul väga kõrgest klassist. Näiteks Ukraina suutis Prantsusmaad võita ja Soome oli sellele väga lähedal.
#000003
Soomel on kasutada sisuliselt sama seltskond, mis varasematel aastatel, ainus lisanduja on Erik Murphy (208 cm, 23). Eelmises NBA draft’is 48. valitud ääremängija isa on endine NBA mees Jay Murphy, aga ema Soome naistekoondise liige Päivi. Lühikese ajaga on noor Murphy suutnud mängida ennast juba Soome põhimeeste sekka.
#000004